CELEX: 32017D0089
Language: hu
Date: 2017-01-17 00:00:00
Title: A Bizottság (EU) 2017/89 végrehajtási határozata (2017. január 17.) az üzemi és kereskedelmi szabályzatok és az iránymutatások kidolgozásához szükséges éves prioritási listák 2017-re történő létrehozásáról (EGT-vonatkozású szöveg. )

18.1.2017   
            
            
               HU
            
            
               Az Európai Unió Hivatalos Lapja
            
            
               L 14/14
            
         A BIZOTTSÁG (EU) 2017/89 VÉGREHAJTÁSI HATÁROZATA
   (2017. január 17.)
   az üzemi és kereskedelmi szabályzatok és az iránymutatások kidolgozásához szükséges éves prioritási listák 2017-re történő létrehozásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a villamos energia határokon keresztül történő kereskedelme esetén alkalmazandó hálózati hozzáférési feltételekről és az 1228/2003/EK rendelet hatályon kívül helyezéséről szóló, 2009. július 13-i 714/2009/EK európai parlamenti és tanácsi rendeletre (1) és különösen annak 6. cikke (1) bekezdésére,
   tekintettel a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendeletre (2) és különösen annak 6. cikke (1) bekezdésére,
   mivel:
   
               (1)
            
            
               Az üzemi és kereskedelmi szabályzatok és iránymutatások kidolgozása és végrehajtása létfontosságú a belső energiapiac teljes integrációjához. A harmadik energiaügyi csomag (3) intézményi keretet hozott létre az üzemi és kereskedelmi szabályzatok kidolgozásához azzal a céllal, hogy – ahol szükséges – harmonizálja az elektromos- és gázhálózatot irányító műszaki, üzemeltetési és piaci szabályokat. E célból az Energiaszabályozók Együttműködési Ügynöksége (ACER), az Átvitelirendszer-üzemeltetők Európai Hálózata (a továbbiakban: ENTSO-k) és a Bizottság szorosan együttműködnek az üzemi és kereskedelmi szabályzatok kidolgozásában érintett minden féllel.
            
         
               (2)
            
            
               A 714/2009/EK és a 715/2009/EK rendelet 8. cikkének (6) bekezdése határozza meg azokat a területeket, amelyekre vonatkozóan üzemi és kereskedelmi szabályzatokat lehet kidolgozni. Az üzemi és kereskedelmi szabályzatok kidolgozásának lehetősége ellenére a Bizottság dönthet úgy is, hogy a 714/2009/EK rendelet 18. cikkének (1), (2) és (3) bekezdésében, valamint a 715/2009/EK rendelet 23. cikkének (1) bekezdésében meghatározott területekre vonatkozóan dolgoz ki iránymutatásokat. A 714/2009/EK rendelet 6. cikke (1) bekezdésének és a 715/2009/EK rendeletnek megfelelően a Bizottságnak először egy éves prioritási listát kell felállítania azokról a területekről, amelyekre az üzemi és kereskedelmi szabályzatok kidolgozásának ki kell terjednie.
            
         
               (3)
            
            
               A földgáz tekintetében a szűkületkezelési eljárásokra, kapacitásallokációs mechanizmusokra, az egyensúlyozásra, valamint az interoperabilitásra és adatcserére vonatkozóan az elmúlt három évben már elfogadtak és közzétettek harmonizált szabályokat.
            
         
               (4)
            
            
               A villamos energia tekintetében a kapacitásallokációs mechanizmusokra és a szűkületkezelési eljárásokra, a termelőegységek kapcsolódására, a felhasználók kapcsolódására, a nagyfeszültségű egyenáramra és a határidős kapacitásfelosztásra vonatkozóan már elfogadtak és közzétettek harmonizált szabályokat.
            
         
               (5)
            
            
               A nyilvános konzultáció (4) során az érintett felek többsége támogatta a már megkezdett munkák prioritási rendjének megállapítását, és hangsúlyozta az elfogadott üzemi és kereskedelmi szabályzatok és iránymutatások megfelelő és jól összehangolt végrehajtásának jelentőségét, melynek során biztosított az érintett felek strukturált bevonása. A villamos energia tekintetében több érdekelt támogatta a szállítási díjak összehangolt rendszerére, a megosztott rugalmasságra és az üzemeltetési képzésre vonatkozó szabályok kidolgozását.
            
         
               (6)
            
            
               Figyelembe véve az érintett felek válaszait és tekintettel az energiapiac szerkezetére vonatkozó kezdeményezés összefüggésében indítandó jövőbeli jogalkotási kezdeményezésekre, a belső energiapiac teljes integrációjához szükséges különböző intézkedésekre, valamint arra, hogy az üzemi és kereskedelmi szabályzatok és iránymutatások végrehajtásához jelentős erőforrásokra van szükség valamennyi érintett fél – köztük az Európai Bizottság, az ACER, az ENTSO-k és más érdekelt felek – részéről, a prioritási listára nem vettek fel újabb területeket.
            
         
               (7)
            
            
               Figyelemmel a 2016-os Gázszabályozási Fórum következtetéseire, az interoperabilitásra és adatcserére vonatkozó, a H-gáz minőségére vonatkozóan elfogadott CEN-szabványt (EN 16726:2015) magában foglaló gázkereskedelmi szabályzat módosítására 2017-ben nem kerül sor,
            
         ELFOGADTA EZT A HATÁROZATOT:
   1. cikk
   Ez a határozat létrehozza az elektromos- és gázhálózatokra vonatkozó üzemi és kereskedelmi szabályzatok és iránymutatások kidolgozásához szükséges éves prioritási listákat a 2017. évre.
   2. cikk
   Az elektromos energiára vonatkozó harmonizált szabályok kidolgozásával kapcsolatos 2017-es éves prioritási lista a következő:
   
               —
            
            
               a rendszerüzemeltetésre vonatkozó szabályok (a bizottsági elfogadási eljárás a bizottság 2016. évi szavazása után zárul le),
            
         
               —
            
            
               a veszélyhelyzetekre és a helyreállításra vonatkozó szabályok (a bizottsági elfogadási eljárás a bizottság 2016. évi szavazása után zárul le),
            
         
               —
            
            
               egyensúlyozási szabályok (a bizottsági elfogadási eljárás a bizottság 2017. évi szavazása után zárul le).
            
         3. cikk
   A gázra vonatkozó harmonizált szabályok kidolgozásával kapcsolatos 2017-es éves prioritási lista a következő:
   
               —
            
            
               a szállítási díjak összehangolt rendszerére vonatkozó szabályok (a bizottsági elfogadási eljárás a bizottság 2016. évi szavazása után zárul le),
            
         
               —
            
            
               az „újonnan épített” gázszállítási kapacitás felosztásának európai szintű piaci alapú megközelítésére vonatkozó szabályok (a bizottsági elfogadási eljárás a bizottság 2016. évi szavazása után zárul le).
            
         4. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2017. január 17-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 211., 2009.8.14., 15. o.
   
   
      (2)  HL L 211., 2009.8.14., 36. o.
   
   
      (3)  A harmadik energiaügyi csomag a következőkből áll: az Európai Parlament és a Tanács 2009/72/EK irányelve (2009. július 13.) a villamos energia belső piacára vonatkozó közös szabályokról és a 2003/54/EK irányelv hatályon kívül helyezéséről (HL L 211., 2009.8.14., 55. o.)., az Európai Parlament és a Tanács 2009/73/EK irányelve (2009. július 13.) a földgáz belső piacára vonatkozó közös szabályokról és a 2003/55/EK irányelv hatályon kívül helyezéséről (HL L 211., 2009.8.14., 94. o.), az Európai Parlament és Tanács 2003/55/EK irányelve (2003. június 26.) a földgáz belső piacára vonatkozó közös szabályokról és a 98/30/EK irányelv hatályon kívül helyezéséről (HL L 176., 2003.7.15., 57. o.), a 714/2009/EK rendelet, a 715/2009/EK rendelet és a az Európai Parlament és a Tanács 713/2009/EK rendelete (2009. július 13.) az Energiaszabályozók Együttműködési Ügynöksége létrehozásáról (HL L 211., 2009.8.14., 1. o.).
   
      (4)  A konzultációra adott válaszok az alábbi weboldalon találhatók: https://ec.europa.eu/energy/en/consultations/consultation-establishment-annual-priority-lists-development-network-codes-and-0